በአዲሱ አመት ኢትዮጵያውያን ለአገራቸው እድገት ተግተው እንዲሰሩ የሃይማኖት አባቶች ጥሪ አቀረቡ
በአዲሱ አመት ልማትና እድገትን ማስቀጠል የሁሉም ኢትዮጵያዊ ሃላፊነት ሊሆን እንደሚገባ የኢትዮጵያ የሃይማኖት አባቶች አስገነዘቡ፡፡የዘመን መለወጫ በአልን ምክንያት በማድረግ የሃይማኖት አባቶች ባስተላለፉት የእንኳን አደረሳችሁ መልእክት በአዲሱ አመት በአገሪቱ የሚካሄዱ የልማት ስራዎችን ከዳር ለማድረስ ሁሉም ኢትዮጵያዊ የበኩሉን ድርሻ የሚያበረክትበት ሊሆን ይገባል ብለዋል፡፡ዜጎች በመከባበር፣ በመፈቃቀር ፣ በመረዳዳትና አንድነትን በማጠናከር የሀገሪቱን ልማትና እድገት ማስቀጠል ይገባቸዋል ሲሉ የሃይማኖት አባቶቹ ተናግረዋል፡፡ የኢትዮጵያ ኦርቶዶክስ ተዋህዶ ቤተ ክርስቲያን ቀዳማዊ ፓትሪያርክ ርእሰ ሊቃነ ጳጳሳት ዘኢትዮጵያ ወዕጨጌ ዘመንበረ ተ/ሃይማኖት አባ ማትያስ እንዳሉት ሁሉም ኢትዮጵያዊ  በማሀበራዊና ኢኮኖሚያዊ ኑሮው የበለፀገ፣ በዕውቀትና ማስተዋል የተካነ፣ ጤንነቱና ሰላሙ የተጠበቀ ይሆን ዘንድ በተሰማራበት የስራ መስክ ጠንክሮ በመስራት አገሩን እንዲያለማ አስገንዝበዋል፡፡የኢትዮጵያ እስልምና ጉዳዮች ጠቅላይ ምክር ቤት ፕሬዘዳንት ሸህ ኪያር መሃመድ አማን በበኩላቸው በአዲሱ አመት ሀይማኖት ሳይለየን በጋራ ለአገሪቱ ልማት የምንሰራበት አመት ሊሆን ይገባል ብለዋል፡፡የኢትዮጵያ ካቶሊካዊት ቤተ ክርስቲያን ሊቀ ጳጳሳትና የጳጳሳት ጉባኤ ፕሬዘዳንት ብፁዕ አቡነ ብርሀነ እየሱስ ሱራፌል በበኩላቸው ኢትዮጵያውያን በአገራቸው ጠንክረው በመስራትና ሃብት በማፍራት ኑራዋቸውን ሊለውጡ ይገባል ብለዋል፡፡ ህብረተሰብ ልጆቹን በማስተማር በህገወጥ መንገድ ከአገር የሚወጡ ወገኖችን ከአደጋ እንዲታደግም ጥሪያቸውን አቅርበዋል፡፡የኢትዮጵያ ወንጌላዊት ቤተ ክርስቲያን መካነ ኢየሱስ ፕሬዘዳንት ዶ/ር ዋቅስዩም ኢዶሳ በበኩላቸው የዘመን መለወጫ በዓል ስናከብር የታመሙትን በመጠየቅ ወላጅ ላጡ ህፃናት እግዚአብሄር ከሰጠን በረከት በማካፈል እንድንከባከባቸውና በአሉን አብረናቸው ማክበር ይኖርብናል ብለዋል ፡፡